‘Zuma sál val’, maar danksy swart werkers, sê MalemaJulius Malema. Foto: EFF, Facebook Die revolusie teen die ANC en pres. Jacob Zuma sal die einde van kapitaal in wit hande beteken en ook grond aan sy regmatige eienaars teruggee. Só sê Julius Malema, leier van die EFF, wat hom Maandag tot Twitter gewend het om teen “wit kapitaliste” uit te vaar. “Ek weier om die sogenaamde #ZumaMustFall-petisie te onderteken, omdat dit deur wit kapitaliste gedryf word. Zuma en die ANC sal val aan die hand van swart werkers.” Malema het gereageer op ŉ petisie en sosiale mediaveldtog wat Zuma se kop eis. Dié veldtog het veral in die laaste week momentum gekry met Zuma se rondvallery tussen die ministers van finansies. In dié tydperk is Nhlanhla Nene uit sy pos onthef, vervang met Des van Rooyen, wie se kop minder as vyf dae later geëis is toe hy vervang is met Pravin Gordhan. Gordhan het tussen 2009 en 2014 ook in die pos gedien. Die ZumaMustFall-hutsmerk, verwys ook na ŉ aanlyn petisie op www.change.org.za wat Zuma se verwydering as staatspresident eis. Malema weier ook om dié petisie met sy ongeveer 151 000 handtekeninge te ondersteun. “Die enigste manier waarop ’n veldtog om van Zuma ontslae te raak, kan slaag, is as swart mense beheer daarvan neem.” Volgens Malema sal Zuma dit nie oorleef tot 2016 se staatsrede nie. “Hy moet nêrens toegelaat word om namens ons mense toe te spreek nie, beslis nie as president van Suid-Afrika nie,” het Malema gesê. Malema het later die hutsmerk #ZumaWillFall gebruik om te twiet dat Zuma nie weer ŉ staatsrede sal lewer nie.